Nígbà tí a ti kó nǹkan ìjà wa jọ tán tí a sì kó àwọn oògùn wa pàtàkì fún Ewédayépọ̀ a bẹ̀rẹ̀ sí pa èrò ọ̀nà àtilọ. Kí a tóó lè lọ a níláti pa Òjòlà-ìbínú pàápàá, bẹ́ẹ̀ ni nǹkan ńlá ni eléyìínì. Nígbà tí a ronú ọ̀nà tí a ó gbà tí a kò rí, Ènìyàn-ṣe-pẹ̀lẹ́ fún wa ní ìmọ̀ràn kan. Ẹ̀dá afàyàfà ni Òjòlà-ìbínú àyà ni ó si fi máa ń fà lọ wẹ̀ ní àgbàlá lójoojúmọ́. Nǹkan bí agogo mẹ́fà òwúrọ̀ ni ó máa ń lọ wẹ̀ lójoojúmọ́, ìmọ̀ràn Ènìyàn-ṣe-pẹ̀lẹ́ ni èyí pé kí á lọ wá ọ̀pọ̀lọpọ̀ àdá kí a pọ́n wọn kí wọ́n mú dáadáa, nígbà tí ó bá di alẹ́ kí á lọ ri àwọn àdá náà mọ́ ilẹ̀ kí á kọjú wọn sí ìta, ìgbà Òjòlà-ìbínú bá ń lọ wẹ̀ tí ó bá gbé ẹnu lé àdá, tí àdá náà bá gé e kò ní ṣáì fẹ́ẹ́ tètè sàre kúrò ní ibẹ̀, bí ó bá sì ti ń sáré sí iwájú ni àwọn àdá náà yóó ma là á ní àyà lọ. Nípa bẹ́ẹ̀ yóó la ifun ara rẹ̀ sí ìta. Ìmọ̀ràn yìí dára lójú wa, a dúpẹ́ lọ́wọ́ Ènìyàn-ṣe-pẹ̀lẹ́ a sì pinnu àti tẹ̀lé ìmọ̀ràn náà. A kó àdá jọ a sì lọ̀ wọ́n, wọ́n mú bí abẹ. Nígbà tí ó di òru a lọ ri àwọn àdá náà mọ́lẹ̀ sí ojú ọ̀nà Òjòlà-ìbínú a sì kọ ojú àwọn àdá náà sí òkè lọ.
Nigba ti a ti ko nnkan ija wa jo tan ti a si ko awon oogun wa pataki fun Ewedayepo a bere si pa ero ona atilo. Ki a too le lo a nilati pa Ojola-ibinu paapaa, bee ni nnkan nla ni eleyiini. Nigba ti a ronu ona ti a o gba ti a ko ri, Eniyan-se-pele fun wa ni imoran kan. Eda afayafa ni Ojola-ibinu aya ni o si fi maa n fa lo we ni agbala lojoojumo. Nnkan bi agogo mefa owuro ni o maa n lo we lojoojumo, imoran Eniyan-se-pele ni eyi pe ki a lo wa opolopo ada ki a pon won ki won mu daadaa, nigba ti o ba di ale ki a lo ri awon ada naa mo ile ki a koju won si ita, igba Ojola-ibinu ba n lo we ti o ba gbe enu le ada, ti ada naa ba ge e ko ni sai fee tete sare kuro ni ibe, bi o ba si ti n sare si iwaju ni awon ada naa yoo ma la a ni aya lo. Nipa bee yoo la ifun ara re si ita. Imoran yii dara loju wa, a dupe lowo Eniyan-se-pele a si pinnu ati tele imoran naa. A ko ada jo a si lo won, won mu bi abe. Nigba ti o di oru a lo ri awon ada naa mole si oju ona Ojola-ibinu a si ko oju awon ada naa si oke lo.